Történelmi aranyérmet szerzett a paksi cselgáncsozó Bakuban!
Pályafutása első Grand Slam-elsőségét szerezte meg Pupp Réka Bakuban, miután a pénteki döntőben legyőzte a brit Chelsie Giles-t.
Nem fogják imába foglalni az Atomerőmű SE 25 éves kiválóságának nevét Koszovóban, az egyszer már biztos. Az 52 kilogrammos súlycsoportban érdekelt paksi dzsúdós a nyári olimpiai játékokon a címvédő Majlinda Kelmendit búcsúztatta már az első fordulóban, az azerbajdzsáni viadalon kezdésként pedig az ő honfitársát, a Tokióban végül aranyérmet szerző Distria Krasniqit múlta felül egy hátsó gáncsra kapott ipponnal. A Mesterek Tornáját, Európa-bajnokságot és olimpiát nyerő, világranglistát vezető koszovói kiválóság elleni ippongyőzelem után az elődöntőben a németek fiatalja, Annika Würfel várt Puppra, akit végül egy szép belső combdobással és az ezért járó vazaarival vert meg. A fináléban sem várt könnyű ellenfél Braun Ákos frissen kinevezett szövetségi kapitány tanítványára, hiszen az idei ötkarikás játékokon bronzérmet szerző brit Chelsie Giles következett. A párharc hosszabbításba torkollott, melynek harmincadik másodpercében Pupp egy belső combdobásra ippont kapott, így megnyerte pályafutása első Grand Slam-aranyát. Pupp Réka remek esztendőt tudhat maga mögött, az év első versenyén, Dohában ötödik lett a Mesterek Tornáján, majd a nyári játékok előtt három hónap alatt három bronzot szerzett sorrendben a tel-avivi és a tbiliszi Grand Slamen, majd a lisszaboni Európa-bajnokságon. Az év eseményén, élete első olimpiáján ötödik helyet szerzett Tokióban, most Bakuban pedig a GS-arannyal koronázta meg mindezt. Borítóképünkön Pupp Réka (archív)